b'\n_START_ARTICLE_\nCelulitis\n_START_SECTION_\nEtiologija\n_START_PARAGRAPH_\nDva najpogostej\xc5\xa1a povzro\xc4\x8ditelja sta Streptococcus pyogenes in Staphylococcus aureus._NEWLINE_Streptokoki povzro\xc4\x8dajo slabo omejeno (difuzno) oku\xc5\xbebo ki se hitro \xc5\xa1iri zaradi encimov, ki jih izlo\xc4\x8dajo. Ti encimi (streptokinaza, DNaza, hialuronidaza) razgrajujejo celi\xc4\x8dne sestavine, ki v normalnih pogojih omejijo vnetje._NEWLINE_Stafilokokni celulitis je tipi\xc4\x8dno bolj omejen (lokaliziran) in se po navadi pojavi pri odprti rani ali ko\xc5\xbenem ognojku (abscesu)._NEWLINE_V zadnjih letih je postal na meticilin odporen S. aureus (MRSA) pogostej\xc5\xa1i tudi v splo\xc5\xa1ni populaciji (pred tem je bil omejen bolj kot ne na bolni\xc5\xa1nice). Na oku\xc5\xbebo z MRSO moramo zato pomisliti pri vsakem celulitisu, \xc5\xa1e posebej, \xc4\x8de se oku\xc5\xbeba rada ponavlja ali se slabo odziva na zdravljenje z enim antibiotikom._NEWLINE_Redkej\xc5\xa1i vzrok oku\xc5\xbebe so ostali streptokoki (npr. S. agalactiae) pri starej\xc5\xa1ih osebah z diabetesom, Haemophilus influenzae pri otrocih in Pseudomonas aeruginosa pri tistih z diabetesom ali zmanj\xc5\xa1anim \xc5\xa1tevilom nevtrofilcev v krvi (nevtropenija) ter pri hospitaliziranih bolnikih. Celulitis lahko nastane tudi po ugrizu raznih \xc5\xbeivali (ma\xc4\x8dke in psi...) ter pri po\xc5\xa1kodbah v vodi (npr. pri potapljanju)._NEWLINE_Tveganje za oku\xc5\xbebo pove\xc4\x8dajo nenormalnosti v ko\xc5\xbei (po\xc5\xa1kodbe, razjede, oku\xc5\xbeba z glivicami, ko\xc5\xbene bolezni, ki okvarijo za\xc5\xa1\xc4\x8ditno funkcijo ko\xc5\xbee...). Te nenormalnosti so pogoste pri tistih s kroni\xc4\x8dno okvaro v delovanju ven (venska insuficienca) ali limfnih \xc5\xbeil (limfedemom). Pogosto mesto, kjer se oku\xc5\xbeba rada ponavlja so tudi brazgotine na golenih, ki so nastale po odvzemu ven za uporabo pri obvodu (bypassu) na srcu.\n_START_SECTION_\nDiagnoza\n_START_PARAGRAPH_\nDiagnozo postavimo s pregledom. Vzorcev ko\xc5\xbee (in rane, \xc4\x8de je prisotna) se na\xc4\x8deloma ne po\xc5\xa1lje na pregled za bakterije (kulture), ker redko poka\xc5\xbeejo povzro\xc4\x8ditelja. Pregled krvi na organizme je uporaben pri imunsko oslabljenih bolnikih, da se izklju\xc4\x8di bakterija v krvi (bakteremija). Vzorec tkiva za kulturo (dokaz bakterij na posebnih goji\xc5\xa1\xc4\x8dih) je lahko potreben pri imunsko oslabljenih, ki se ne odzivajo na zdravljenje ali \xc4\x8de preiskava krvi ne poka\xc5\xbee povzro\xc4\x8ditelja.\n_START_SECTION_\nPrognoza\n_START_PARAGRAPH_\nVe\xc4\x8dinoma se oku\xc5\xbeba hitro pozdravi s primerno antibioti\xc4\x8dno terapijo. Ob\xc4\x8dasno se lahko pojavijo lokalni ko\xc5\xbeni ognojki (abscesi), ki jih je potrebno kirur\xc5\xa1ko ozdraviti (odpreti in pustiti, da vsebina ste\xc4\x8de ven; incizija in drena\xc5\xbea). Redki ampak hudi zapleti celulitisa so huda oku\xc5\xbeba podko\xc5\xbeja z odmiranjem tkiva in prisotnost bakterij v krvi (bakteriemija), pri kateri se bakterije \xc5\xa1irijo po telesu in povzro\xc4\x8dajo oku\xc5\xbebe na drugih mestih (npr. ledvice, mo\xc5\xbegani...)_NEWLINE_Pogoste so ponovitve na istem mestu, zaradi \xc4\x8desar lahko pride do resne po\xc5\xa1kodbe limfnih \xc5\xbeil, kroni\xc4\x8dne zama\xc5\xa1itve teh \xc5\xbeil in otekline (limfedema) v tem podro\xc4\x8dju.\n_START_SECTION_\nZdravljenje\n_START_PARAGRAPH_\nZdravimo z antibiotiki. Ve\xc4\x8dinoma je u\xc4\x8dinkovito izkustveno (empiri\xc4\x8dno) zdravljenje, kadar pa ni izbolj\xc5\xa1anja, je potrebno vzorec tkiva poslati na mikrobiolo\xc5\xa1ki pregled in zdraviti glede na rezultate tega pregleda.'